Jekk qatt kien hemm bżonn li Gvern Laburista jikkonferma r-ruħ soċjali tiegħu, dan ħareġ ċar fil-bosta miżuri tal-baġit għal din is-sena. Infatti mill-ewwel jum ta' Jannar eluf ta' anzjani u persuni b'diżabilità bdew igawdu minn għajnuniet, kemm huma nfushom direttament kif ukoll il-familji u dawk li jieħdu ħsiebhom. Dan kollu huwa parti minn pjan li tfassal fuq il-manifest elettorali Laburista u beda jieħu sura aktar preċiża bil-Politika Nazzjonali, kemm għall-anzjanità attiva kif ukoll għall-persuni b'diżabilità. Dan kien segwit minn Strateġija Nazzjonali – stabbilejna fejn irridu nilħqu u mbagħad fassalna kif se naslu. Is-sabiħ f'dan il-proċess kien li kollox sar wara konsultazzjoni miftuħa ma' dawk kollha involuti – il-familji, l-għaqdiet volontarji, l-attivisti, l-esperti u l-akkademiċi, u – fuq kollox – l-istess persuni li se jibbenefikaw minn kull miżura li tittieħed. Dan kompla juri kemm tassew dan huwa Gvern li jisma', jifhem u jwettaq. Is-Segretarjat Parlamentari li tiegħu jiena responsabbli mexa b'għaqal biex josserva l-ħsieb universali dikjarat mill-Ġnus Magħquda "Nothing about us without us" – xejn ma jsir dwarna, mingħajrna. Biex insaħħu dan il-prinċipju għaddejna liġijiet speċifiċi sabiex persuni b'diżabilità, bi dritt ikunu rappreżentati f'bordijiet fejn jittieħdu d-deċiżjonijiet. L-istess dritt daħħalnieh għall-anzjani li kienu kontinwament magħna waqt it-tfassil u l-ippjanar tal-istrateġija nazzjonali, kif ukoll biex stabbilejna l-istandards nazzjonali għad-djar kollha – tal-gvern u tal-privat – għall-anzjani. L-istess għamilna fit-tfassil ta' kull liġi mill-ħafna li approvajna għal aktar strutturar u appoġġ fiż-żewġ oqsma. Fatt importanti kien li bqajna għaddejjin, anzi rriformajna, saħħaħna u żidna s-servizzi għall-kura fid-djar tal-anzjani, naqqasna sew il-listi ta' stennija, anki permezz ta' tkabbir u ristrutturar f'residenzi eżistenti u wkoll permezz ta' tisħib mal-privat biex inżidu l-akkomodazzjoni għall-anzjani – kemm f'Malta kif ukoll f'Għawdex. B'mod partikolari f'Għawdex bdejna noħorġu l-anzjani mis-sitwazzjoni kronika għal ħafna snin fl-isptar ġenerali u nakkomodawhom f'residenzi apposta għalihom. Introduċejna wkoll servizzi ta' night shelter u respite services. Fl-istess nifs introduċejna ħafna inizjattivi biex inwessgħu l-opportunità għal anzjanità aktar attiva b'ħafna taħriġ u tagħlim, anki fil-qasam tat-teknoloġija tal-informatika. Ħloqna u nibqgħu noħolqu kull spazju u appoġġ biex l-anzjani tagħna jkomplu bis-sehem tagħhom fil-familja u fil-komunità. Infatti żidna bil-kbir skemi biex ninkoraġġuhom jibqgħu jgħixu fl-ambjenti tagħhom, sakemm hu possibbli b'mod indipendenti u fejn le, nipprovdulhom għajnuna u servizzi – lilhom u lil dawk li jieħdu ħsiebhom. Insistejna fuq il-kwalità fis-servizzi kollha u nvestejna sew fit-taħriġ tal-impjegati, b'akkreditazzjoni mill-Università ta' Malta biex niżguraw servizz professjonali. Biex sar dan kollu kull sena żidna n-nefqa bil-kbir għax nemmnu li dak huwa nfiq għaqli u ġust. Għalina, l-anzjani mhumiex pazjenti imma klijenti u ċittadini bi drittijiet għal dinjità sħiħa, għalkemm bqajna nsostnu l-kura medika kif u kull fejn ikun meħtieġ. Il-gvern jidħol biss fejn ikunu jeħtieġu aktar appoġġ u bl-ebda mod ma rridu nieħdu post il-qraba immedjati fil-familja li huma l-egħżeż persuni bil-ħeġġa u bid-dmir li jduru b'għożża b'dawk li kibru fl-età. Fil-qasam tad-diżabilità sħaqna kontinwament fuq id-drittijiet li jistħoqqilhom dawn il-persuni, f'soċjetà mibnija fuq ugwaljanza u ekwità. Sħaqna fuq it-tagħlim u t-taħriġ biex għall-ewwel darba kellna l-akbar żieda ta' persuni b'diżabilità li sabu impjieg għal għajxien indipendenti. Fil-viżjoni tagħna ta' soċjetà ġusta, ftaħna l-ewwel erbat idjar minn għaxra biex dawn il-persuni jgħixu b'mod inklussiv fil-qalba tal-komunità. Bħalma fil-qasam tal-anzjani bnejna politika u strateġija nazzjonali għall-eluf milqutin mid-dimensja, fil-qasam tad-diżabilità iffukajna fuq forom differenti b'liġijiet apposta tal-lingwa nazzjonali tas-sinjali għal dawk neqsin mis-smigħ kif ukoll għal aktar għarfien u inklużjoni fil-firxa tal-awtiżmu. Is-Segretarjat Parlamentari li mmexxi, kif ukoll il-Kummissarju u l-Kummissjoni għad-Drittijiet tal-Persuni b'Diżabilità, il-Kummissarju u l-Kunsill tal-Anzjani u entitajiet oħra fir-responsabbiltà tiegħi, determinati li nkomplu nibnu fis-sod soċjetà ġusta, fejn il-prosperità ekonomika tkompli tilħaq lil kulħadd.